แบงก์กรุงเทพจ่อคิวขายหุ้นกู้สกุลหยวน
&#8220;บัวหลวง&#8221; เล็งออกหุ้นกู้สกุลหยวน รองรับความต้องการลูกค้าเทรดไฟแนนซ์ไทยจีน
11 ต.ค. 2555

“บัวหลวง” เล็งออกหุ้นกู้สกุลหยวน รองรับความต้องการลูกค้าเทรดไฟแนนซ์ไทยจีน 
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ขณะนี้ความต้องการเงินหยวนในตลาดเริ่มเพิ่มสูงขึ้นจากปริมาณการค้าระหว่างไทยจีน และจากนโยบายส่งเสริมให้สกุลเงินหยวนมีบทบาทที่แพร่หลายในภูมิภาคของจีน ทำให้มีความเป็นไปได้ที่ในระยะต่อไปธนาคารอาจมีการพิจารณาออกหุ้นกู้ระดมทุนเป็นสกุลเงินหยวนเพื่อรองรับความต้องการของลูกค้ากลุ่มดังกล่าว 
“แม้ว่าตอนนี้ลูกค้าธนาคารที่ทำธุรกิจเทรดไฟแนนซ์ส่วนใหญ่ยังใช้เงินสกุลเงินเหรียญสหรัฐเป็นหลัก แต่เราก็เห็นความต้องการเงินหยวนที่เพิ่มมากขึ้นเรื่อยๆ ในที่สุดธนาคารคงจะมีการออกบอนด์เป็นสกุลเงินหยวน” นายชาติศิริ กล่าว
นายชาติศิริ กล่าวว่า ปัจจุบันธนาคารมีช่องทางหลักในการระดมเงินหยวนผ่านการซื้อขายแลกเปลี่ยนเงินตราต่างประเทศและตลาดอินเตอร์แบงก์ และระดมเงินฝากผ่านสาขาในประเทศจีน สำหรับการออกหุ้นกู้แม้ว่าจะทำได้แล้วในตลาดฮ่องกง แต่ต้องขออนุญาตจากทางการ ซึ่งหากมีการผ่อนคลายกฎเกณฑ์ลงก็จะช่วยให้มีช่องทางในการระดมทุนที่เพิ่มขึ้น
สำหรับภาพรวมสินเชื่อของธนาคารในปีนี้ยังเชื่อว่าจะเป็นไปตามเป้าที่ 68% ก่อนหน้านี้ธนาคารกรุงเทพ สาขาฮ่องกง ได้ออกหุ้นกู้ไม่ด้อยสิทธิและไม่มีหลักประกัน แบ่งเป็นหุ้นกู้อายุ 5.5 ปี จำนวน 400 ล้านเหรียญสหรัฐ ดอกเบี้ย 2.75% และหุ้นกู้อายุ 10 ปี จำนวน 800 ล้านเหรียญสหรัฐ ดอกเบี้ย 3.875%